આ અંગે ઓલપાડ પોલીસ સૂત્રો પાસેથી પ્રાપ્ત થતી માહિતી અનુસાર સુરતના અડાજણ પરશુરામ ગાર્ડનની સામે વસંત વિહાર સોસાયટીમાં રહેતા કેતન રમણ પટેલ છેલ્લા 6 માસથી ઓલપાડ તાલુકાનાં માસમા ગામે આવેલ સદગુરુ પૂર્ણાનંદ ટેક્સટાઇલમાં સુપરવાઇઝર તરીકે નોકરી કરે છે. કેતન મંગળવારના રોજ સવારે તેમની માલિકીની બલેનો કાર નંબર જી જે 5આરઇ 7117 લઈ માસમા ગામે નોકરી પર ગયો હતો ત્યાંથી વાયા જહાંગીરપુરા થઈ સાયણ ગામે પોતાની સાસરીમાં જઇ રહ્યો હતો તે દરમ્યાન આશરે સાંજે પોણા 6 વાગ્યાના અરસામાં ઓલપાડ તાલુકાનાં ઉમરા ગામની સીમમાંથી ઓવરબ્રિજના નાકે કાર લઈને પસાર થતાં હતા ત્યારે યામાહા એફજી મોટર સાયકલ નંબર જીજે 5જીઇ 4790 ઉપર રોંગ સાઈડ આવી બલેનો કાર સાથે અથડાવી દીધું હતું. ત્યારબાદ કેતન સાથે મોટર સાયકલ પર બેઠેલા ત્રણ શખ્સોએ મારામારી શરૂ કરી હતી. આ વ્યક્તિઓએ કેતનના ખિસ્સામાંથી સાત થી આઠ હજાર રૂપિયા બળજબરી કાઢી લીધા હતા અને ગળામાંથી સોનાની ચેન તોડી લેવાનો પ્રયત્ન કર્યો હતો. ગાડીના ડ્રાઇવર સાઇડના દરવાજા પર લાકડીના ફટકા મારી છૂટા પથ્થર મારી ગાડીનો કાચ પણ તોડી નાંખ્યો હતો અને વધુ દસ હજારની માંગણી કરી હતી. આ દરમ્યાન કેતનને નાના બાળક સાથે છોડાવવા આવેલ એક મહિલા પર પણ હુમલો કર્યો હતો. તેમજ અન્ય એક ભાઈને પણ આ ત્રણ ઇસમોએ માર માર્યો હતો. ટોળું મોટું ભેગું થઈ જતાં ટોળાએ ત્રણ પૈકી એક યુવાનને ઝડપી પાડ્યો હતો. તેણે પોતાની ઓળખ સુરતના યોગી ચોક ખાતે રહેતા અજય ભિખા પડસરા તરીકે આપી હતી.જ્યારે તેમના અન્ય બે મિત્રો સુરતના એલએચ રોડ ખાતે સતાધાર સોસાયટીમાં રહેતા ચેતન છગન ભાલાળા, પિયુષ ધીરુ મોરપણા રહે ઉમરા ત્યાંથી ભાગી છૂટ્યા હતા. કેતનને સારવાર માટે જીવન રક્ષા હોસ્પિટલમાં ખસેડવામાં આવ્યા હતા. જ્યાં તેમણે બનાવ અંગે ફરિયાદ આપી હતી.